PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT 
asupra Propunerii legislative privind modificarea şi completarea Legii Arhivelor Naţionale nr. 16/1996 

 Propunerea legislativă privind modificarea şi completarea Legii Arhivelor Naţionale nr. 16/1996 a fost transmisă Comisiei pentru cultură, arte, mijloace de informare în masă, cu adresa nr.  P. l. - x  809 din 1 noiembrie 2006.

Comisia pentru cultură, arte, mijloace de informare în masă a fost sesizată în fond cu această propunere legislativă, spre avizare fiind transmisă Comisiei pentru buget, finanţe şi bănci, Comisiei pentru apărare, ordine publică şi siguranţă naţională  şi Comisiei juridice, de disciplină şi imunităţi care au transmis avize negative. Comisia a examinat avizul favorabil, cu observaţii şi propuneri, emis de Consiliul Legislativ cu nr. 630/2.05.2006 precum şi Punctul de vedere al Guvernului nr. 273 din 08.martie.2013, care nu susţine adoptarea acestei iniţiative legislative.

Potrivit prevederilor art. 73 din Constituţia României, republicată, propunerea legislativă face parte din categoria legilor organice. 

Propunerea legislativă a fost respinsă de Senat, în şedinţa din 26 octombrie 2006, în calitate de primă Cameră sesizată.


Iniţiativa legislativă are ca obiect de reglementare modificarea şi completarea Legii Arhivelor Naţionale nr. 16/1996, cu modificările şi completările ulterioare, în sensul în care, toate arhivele istorice ale statului român să fie puse sub administrarea unei singure instituţii, respectiv Arhivele Naţionale, care ar urma să devină o instituţie autonomă, condusă de un Consiliu ştiinţific numit de Parlament.

Iniţiativa legislativă a fost dezbătută în şedinţa Comisiei din data de 19 martie 2013. 

În conformitate cu prevederile art. 55 din Regulamentul Camerei Deputaţilor, republicat la lucrările Comisiei au participat, din partea Arhivelor Naţionale, domnul director Ioan Drăgan şi domnul Cristian Aniţă, şef serviciu. 


La lucrările Comisiei au fost prezenţi 17 deputaţi din totalul de 22 membri ai Comisiei.

Raportul Comisiei a fost adoptat cu unanimitatea voturilor celor prezenţi în sală în momentul votului.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin. (9) pct. 1 din Regulamentul Camerei Deputaţilor, republicat, cu modificările ulterioare.
În urma dezbaterii, Comisia pentru cultură, arte, mijloace de informare în masă propune respingerea Propunerii legislative privind modificarea şi completarea Legii Arhivelor Naţionale nr. 16/1996.
Menţionăm faptul că în dezbaterea Comisiei s-au aflat un număr de 11 iniţiative legislative care au ca obiect de reglementare modificarea şi completarea Legii Arhivelor Naţionale nr. 16/1996, cu modificările şi completările ulterioare. Dintre acestea, Propunerea legislativă "Legea Arhivelor" (Pl-x 516/13.09.2011), ai căror iniţiatori sunt foşti şi actuali membrii ai Comisiei, a primit un Punct de vedere favorabil al Guvernului, sub rezerva însuşirii unor observaţii şi propuneri. În acest sens, în şedinţa din 19 martie a.c., membrii Comisiei au hotărât, prin vot, ca în şedinţele viitoare să dezbată această iniţiativă legislativă, urmând ca modificările şi completările propuse prin intermediul celorlalte propuneri legislative, ce vizează  domeniul arhivelor, să fie făcute odată cu dezbaterea acesteia.   

     PREŞEDINTE,

                           SECRETAR,


        Gigel – Sorinel ŞTIRBU
                 Florin-Costin PÂSLARU

